Pondelkovú recenziu presúvam na dnes a ukážem predstavím vám v nej na poslednú chvíľu mejkap, po ktorom by ste sa mali poobzerať, kým nás načito opustí. Stojí totiž za obzretie aj za tých pár eur, za ktoré sa predáva.
CATRICE, PHOTO FINISH, 18H LIYUID FOUNDATION, 010 SAND BEIGE
Periférne som tento mejkap vždy vnímala a mala som ho v pláne niekedy vyskúšať, lenže nikdy som sa k tomu nedostala. Tak to býva s tými drogérkovými mejkapmi, vnímam ich, ale beriem ich ako dostupný materiál, a preto mnou koniec-koncov zostávajú nepovšimnuté v regáloch.
Sklené fľaštičky pri mejkape preferujem, preto sa teším, že aj tento ospevovaný kúsok je v skle. Potešilo ma, že sa na fľaštičke dá oddeliť aplikátor od tela a keď sa mi mejkap minie, môžem si do nej namiešať nejaký ďalší mejkap.
V predajni som siahla po odtieni 010 Sand Beige, ktorého som sa trocha bála, lebo je to najsvetlejší odtieň a ja taký nepotrebujem, ale ostatné boli vypredané. V mojom prípade by som určite radšej siahla po čísle 030, ktorý má teplejší podtón, no 010-tka ho má neutrálny, takže som sa ani veľmi nesekla. (020-tka je s ružovým podtónom.)
Zloženie nebude asi žiadnou chuťovkou.
Prejdime však k veci. Ja si pod označením "photo finish" predstavujem skvelé krytie a bábikovský vzhľad pleti. Výrobca to vlastne aj sľubuje - dokonalý vzhľad ako po retuši. Super! Okrem toho by sme mali mať vďaka tomuto mejkapu žiarivú a "prebudenú" pleť až počas 18-tich hodín. A bez efektu masky. Mejkap je bez olejových zložiek a jeho farebné pigmenty by sa mali prispôsobiť tónu pleti.
Či je to všetko pravda vám hneď poviem. Možno celkom postačí, keď sa pozriete na obrázky nižšie. Pri nanesení mejkapu na ruku je vidieť, že farebne by to chcelo ešte trocha otepliť. Avšak pri rozotretí mejkapu a zapracovaní do pokožky sa farba skutočne adaptuje. Vidíte, tú krásnu pokožku? Mejkap mi krásne prekryl aj pigmentové fľaky po popálenine. Finiš je zdravý, žiarivý. Na mastnej pokožke môže pôsobiť príliš lesklo, preto odporúčam použiť púder. Myslím si, že majiteľky suchej pokožky by v tomto produkte mohli nájsť skvelého partnera. Moja pokožka je zmiešaná, takže púder určite musí byť.
Robím to nerada, ale pre vierohodnosť recenzie to musím spraviť. Tu je moja pleť bez mejkapu, krátko po prebudení a rannej očiste. Vidno, že mám práve ťažké obdobie, keď som unavená nielen ja, ale aj moja pleť a tá mi dáva najavo svoje pocity aj nepríjemnou vyrážkou, s ktorou bojujem už tri dni. Začervenané miesta na lícach a v okolí nosa sú zasa tradíciou.
Použijem dávku mejkapu Catrice Photo Finish a čo sa stane? Pleť skrásnie a ja s ňou. Treba ešte niečo dodávať? Jedno stlačenie pumpičky, jedna dávka mejkapu, jediná vrstva a moja pleť naberá energiu. Krásne krytie (aj keď na tú vyrážku nestačilo, no zatiaľ som ju nemaskovala korektorom, aby bolo jasné, do akej miery si s podobnými neduhmi mejkap poradí), jednotná farba, prirodzený efekt, jemné rozjasnenie. Spokojnosť.
Výdrž 18 hodín mejkap podľa mňa nemá, ale na drogériový produkt ma prekvapil aj v tomto smere, lebo krásny vydrží niekoľko dlhých hodín. Ja ho musím počas dňa určite raz prepudrovať, ale myslím si, že na suchej pleti to bude s výdržou ešte lepšie.
Obsah: 30 ml
Cena: bežne stojí okolo 7 - 8 eur, neviem presne, ale určite bude v zľave, keďže odchádza zo sortimentu.
Rada na záver: oplatí sa ho kúpiť.
Pekný deň!